**Căprioara**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cât de ferită, gingaşă făptură,

Parcă din adiere moale-nfiripată

Răsari din roua dimineţii câteodată

Şi te topeşti discret în umbră...căprioară.

Parc-ai purta în tine toată teama

Cea, ancestral, de tot ce-i viu purtată,

Delicateţea parcă ai purta-o toată

În paşi tăi... când treci, cărarea nu-şi dă seama.

Te-ndrepţi timid spre ochiul de poiană

Unde-au crescut sub blânda Lună muguri

De dulce floare albă pe verzi ruguri

De mure, să te ospătezi în taină.

Te duci apoi tăcută la izvoare

Doar de jivine din păduri ştiute

Şi când te-adăpi, pui păsări să asculte

În locul tău la sunete bizare.

Dispari în sânul codrului ca ceaţa

Ce-n razele de soare se destramă.

Te-ascunzi, în lăstariş şi-n văl de teamă

Acoperită, te găseşte dimineaţa.

De zi ferită, gingaşă făptură,

Parcă dintr-o mătase arămie-nfiripată

Răsari din umba nopţii câteodată

Şi te topeşti în dimineaţă...căprioară.